CELEX: 52022PC0112
Language: fi
Date: 2022-03-08
Title: Ehdotus EUROOPAN PARLAMENTIN JA NEUVOSTON ASETUS turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä annetun asetuksen (EU) 514/2014 muuttamisesta sekä turvapaikka-, maahanmuutto- ja kotouttamisrahaston perustamisesta annetun asetuksen (EU) N:o 516/2014 muuttamisesta sekä turvapaikka-, maahanmuutto- ja kotouttamisrahaston perustamisesta annetun asetuksen (EU) 2021/1147 muuttamisesta

EUROOPAN KOMISSIO
            Bryssel 8.3.2022
            COM(2022) 112 final
            2022/0077(COD)
            
            Ehdotus
            EUROOPAN PARLAMENTIN JA NEUVOSTON ASETUS
            turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä annetun asetuksen (EU) 514/2014 muuttamisesta  sekä turvapaikka-, maahanmuutto- ja kotouttamisrahaston perustamisesta annetun asetuksen (EU) N:o 516/2014 muuttamisesta sekä turvapaikka-, maahanmuutto- ja kotouttamisrahaston perustamisesta annetun asetuksen (EU) 2021/1147 muuttamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Venäjän federaation hyökkäys Ukrainaan 24. helmikuuta 2022 johti Ukrainasta siirtymään joutuneiden henkilöiden joukoittaiseen maahantuloon useisiin EU:n jäsenvaltioihin. Tämä lisää jäsenvaltioiden taloudellisiin resursseihin kohdistuvaa painetta vastata kiireellisiin muuttoliike- ja rajavalvontatarpeisiin. Vaikka lisääntynyt muuttopaine, mukaan lukien vastaanotto- ja turvapaikkamenettelyihin kohdistuva paine, tuntuu jo voimakkaasti niissä jäsenvaltioissa, joilla on maaraja Ukrainan kanssa, muuttopaineeseen liittyvät tarpeet leviävät koko Euroopan unionin alueelle ja jatkuvat myös vuoden 2022 jälkeen. 
            
            
            
               Tämän ehdotuksen yleisenä tavoitteena on tukea jäsenvaltioita Ukrainan sodan seurausten käsittelyssä helpottamalla käyttämättä jääneiden varojen saantia ohjelmakaudella 2014–2020 turvapaikka-, maahanmuutto- ja kotouttamisrahastosta
                  1
                ja sisäisen turvallisuuden rahastosta siltä osin kuin kyseessä on ulkorajojen ja viisumipolitiikan rahoitusväline
                  2
                sekä sisäisen turvallisuuden rahastosta siltä osin kuin kyseessä on poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusväline
                  3
               , jäljempänä ’sisäasioiden rahastot 2014–2020’. Tällä ehdotuksella pyritään maksimoimaan kyseisten rahastojen käyttökattavuus pidentämällä tukikelpoisuusaikaa ja vapauttamalla käyttämättömien korvamerkittyjen varojen saatavuus, jotta vältetään käyttämättömien varojen menettäminen sitoumusten vapauttamisen vuoksi.  
            
            
            
               Maaliskuun 4 päivänä 2022 hyväksyttiin neuvoston täytäntöönpanopäätös (EU) 2022/382 Ukrainasta siirtymään joutuneiden henkilöiden joukoittaisen maahantulon tilanteen toteamisesta direktiivin 2001/55/EY
                  4
                5 artiklan nojalla ja sen seurauksena tilapäisen suojelun antamisesta Tässä täytäntöönpanopäätöksessä (johdanto-osan 22 kappaleessa) selvennetään, että jäsenvaltioiden pyrkimyksiä täyttää siitä johtuvat velvoitteet ja tarjota tilapäistä suojelua tuetaan muun muassa asetuksella (EU) 2021/1147
                  5
                vuosiksi 2021–2027 perustetusta turvapaikka-, maahanmuutto- ja kotouttamisrahastosta. Sisäasioiden rahastojen 2014–2020 täytäntöönpanokauden jatkaminen voisi myös tarjota jäsenvaltioille lisäjoustoa sellaisten tukitoimenpiteiden yhteydessä, jotka toteutetaan Ukrainasta siirtymään joutuneiden henkilöiden joukoittaisen maahantulon vuoksi ja vähimmäisvaatimuksista tilapäisen suojelun antamiseksi annetun neuvoston direktiivin 2001/55/EY mukaisesti.
            
            
            
               Tämä yleinen joustavuus on tarpeen, jotta voidaan varmistaa muuttoliikkeen hallintaa koskeva kokonaisvaltainen lähestymistapa, joka perustuu jäsenvaltioiden ja unionin toimielinten keskinäiseen luottamukseen, solidaarisuuteen ja vastuunjakoon, varmistaa unionin yhteinen kestävä turvapaikka-, muuttoliike-, turvallisuus- ja rajaturvallisuuspolitiikka ja vahvistaa luottamusta unionin kykyyn koota yhteen eurooppalaiset ja kansalliset toimet tehokkaan toiminnan varmistamiseksi.
            
            
            
               Sisäasioiden rahastojen 2014–2020 täytäntöönpanokauden jatkaminen 
            
            
            
               Tämän ehdotuksen tarkoituksena on jatkaa sisäasioiden rahastojen 2014–2020 täytäntöönpanokautta yhdellä vuodella. Tämä jatkaminen toteutetaan muuttamalla turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä 16 päivänä huhtikuuta 2014 annettua asetusta (EU) N:o 514/2014
                  6
               , jossa vahvistetaan säännökset, joita sovelletaan sisäasioiden rahastoihin 2014–2020. Tämän jatkamisen ansiosta jäsenvaltiot voivat viipymättä käyttää jäljellä olevat varat vastatakseen rajavalvonta- ja muuttoliikkeen hallintajärjestelmiinsä kohdistuvaan lisääntyneeseen paineeseen, joka johtuu Ukrainaan kohdistuvasta hyökkäyksestä. Henkilöiden joukoittainen maahantulo EU:n jäsenvaltioihin aiheuttaa myös ylimääräisiä turvallisuustarpeita, joihin voitaisiin yhtä lailla osoittaa jäljellä olevia varoja.
            
            
            
               Turvapaikka-, maahanmuutto- ja kotouttamisrahaston kauden 2014–2020 käyttämättä jääneiden korvamerkittyjen varojen saatavuuden vapauttaminen
            
            
            
               Lisäksi tällä ehdotuksella pyritään vapauttamaan turvapaikka-, maahanmuutto- ja kotouttamisrahaston tiettyihin erityistarkoituksiin aiemmin korvamerkittyjen käyttämättä jääneiden määrien saatavuus, jotta jäsenvaltiot voisivat paremmin vastata turvapaikka- ja muuttoliikkeen hallintajärjestelmiinsä kohdistuvaan kasvavaan paineeseen, joka johtuu Ukrainaan kohdistuvasta hyökkäyksestä. Saatavuus toteutetaan muuttamalla turvapaikka-, maahanmuutto- ja kotouttamisrahaston perustamisesta ja sen käyttöä koskevista säännöksistä 16 päivänä huhtikuuta 2014 annettua asetusta (EU) N:o 516/2014.
            
            
         
         
            
               Ulkoisten käyttötarkoitukseensa sidottujen tulojen käytön mahdollistaminen turvapaikka-, maahanmuutto- ja kotouttamisrahastosta 2021–2027
            
            
            
               Jotta käytettävissä olevia rahoituslähteitä voitaisiin hyödyntää laajemmin ennalta arvaamattomissa tilanteissa, ehdotuksen tarkoituksena on antaa jäsenvaltioille ja muille julkisille tai yksityisille avunantajille mahdollisuus myöntää ohjelmakaudella 2021–2027 lisärahoitusosuuksia turvapaikka-asioiden ja muuttoliikkeen hallintaan ulkoisten käyttötarkoitukseensa sidottujen tulojen muodossa. Nämä ulkoiset käyttötarkoitukseensa sidotut tulot muodostavat jäsenvaltioiden ja muiden julkisten tai yksityisten avunantajien rahoitusosuuden, jolla rahoitetaan tiettyjä turvapaikka-, maahanmuutto- ja kotouttamisrahaston menoja vuosina 2021–2027. Tämän mahdollisen rahoituslähteen lisääminen toteutetaan muuttamalla turvapaikka-, maahanmuutto- ja kotouttamisrahaston perustamisesta ja sen käyttöä koskevista säännöksistä annettua asetusta (EU) 2021/1147
                  7
               . Sen myötä on mahdollista toteuttaa lisävalmiustoimenpide, jolla rahoitetaan turvapaikka- ja muuttoliiketoimia jäsenvaltioissa kriisien, kuten Ukrainaan kohdistuvasta hyökkäyksestä johtuvan kriisin, aikana.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ehdotus on linjassa sisäasioiden rahastoille 2014–2020 vahvistetun yleisen oikeudellisen kehyksen kanssa, ja se rajoittuu asetuksen (EU) N:o 514/2014 ja asetuksen (EU) N:o 516/2014 tiettyjen säännösten kohdennettuun muuttamiseen Ukrainaan kohdistuvasta hyökkäyksestä johtuvien kiireellisten ja poikkeuksellisten olosuhteiden huomioon ottamiseksi. Lisäksi mahdollisuudesta sitoa tulot tiettyihin menoihin säädetään asetuksen (EU, Euratom) 2018/1046
                     8
                  , jäljempänä ’varainhoitoasetus’, 21 artiklan 5 kohdassa. Asetusta sovelletaan kaikkeen EU:n rahoitukseen asianomaisella toimintalohkolla.
               
            
            
               •Yhdenmukaisuus unionin muiden politiikkojen kanssa
            
            
               Ehdotus rajoittuu asetuksen (EU) N:o 514/2014 ja asetuksen (EU) N:o 516/2014 kohdennettuihin muutoksiin, joilla puututaan Ukrainaan kohdistuvasta hyökkäyksestä johtuviin kiireellisiin ja poikkeuksellisiin olosuhteisiin, ja säilytetään yhdenmukaisuus unionin muiden politiikkojen kanssa. Unionin ensisijaiseksi tavoitteeksi on johdonmukaisesti määritetty Ukrainan väkivaltaisuuksien torjunta ja siitä johtuvien pakolaisvirtojen hallinta. Ehdotettu lähestymistapa on myös yhdenmukainen koheesiorahastosta, Euroopan maaseudun kehittämisen maatalousrahastosta ja Euroopan meri- ja kalatalousrahastosta sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä annetun asetuksen (EU) N:o 1303/2013
                  9
                136 artiklassa vahvistetun täytäntöönpanosyklin (N+3-sääntö) kanssa. Ulkoisten käyttötarkoitukseensa sidottujen tulojen käyttö on lisäksi yhdenmukaista sen lähestymistavan kanssa, jota käytetään muissa rahoitusvälineissä, joissa selviytymis- ja palautumiskyky ja valmiudet ovat tärkeitä tekijöitä, kuten Euroopan unionin elpymisvälineen perustamisesta covid-19-kriisin jälkeisen elpymisen tukemiseksi annettu neuvoston asetus (EU) 2020/2094
                  10
               .
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Ehdotetun unionin toiminnan oikeusperusta on Euroopan unionin toiminnasta tehdyn sopimuksen, jäljempänä ’SEUT-sopimus’, 78 artiklan 2 kohdassa, 79 artiklan 2 ja 4 kohdassa, 82 artiklan 1 kohdassa, 84 artiklassa ja 87 artiklan 2 kohdassa olevassa toimenpiteiden luettelossa. Asetus (EU) N:o 516/2014 perustuu 78 artiklan 2 kohtaan, 79 artiklan 2 ja 4 kohtaan, kun taas asetus (EU) N:o 514/2014 perustuu kaikkiin edellä mainittuihin säännöksiin.
            
            
            
               •Toissijaisuusperiaate (jaetun toimivallan osalta) 
            
            
               Ehdotuksen tarkoituksena on auttaa jäsenvaltioita vastaamaan Ukrainaan kohdistuvasta hyökkäyksestä johtuviin suoriin ja välillisiin vaikutuksiin ja erityisesti niiden kasvaviin muuttoliike- ja rajaturvallisuustarpeisiin, jotta voidaan maksimoida käytettävissä olevien EU:n rahastojen käyttö asiaan liittyviin tarkoituksiin. EU:n lainsäädäntöä voidaan muuttaa vain unionin tasolla.
            
            
               •Suhteellisuusperiaate
            
            
               Ehdotus sisältää rajoitettuja ja kohdennettuja muutoksia, jotka eivät ylitä sitä, mikä on tarpeen sen varmistamiseksi, että jäsenvaltio voi käyttää käytettävissä olevia varoja mahdollisimman tehokkaasti Ukrainaan kohdistuvan hyökkäyksen johdosta. Tämä hyökkäys on lisännyt tarpeita muuttoliikkeen ja rajaturvallisuuden kaltaisilla aloilla, jotka katetaan suoraan sisäasioiden rahastoista 2014–2020. Ehdotus on sen vuoksi suhteellisuusperiaatteen mukainen ja se kuuluu vapauden, turvallisuuden ja oikeuden alueen toimien soveltamisalaan kuten SEUT-sopimuksen V osastossa määritellään. Tavoitteet ja vastaavat rahoituksen tasot ovat oikeasuhteisia siihen nähden, mitä välineellä pyritään saavuttamaan.
            
            
               •Toimintatavan valinta
            
            
               Asetuksessa (EU) N:o 514/2014 vahvistetaan sisäasioiden rahastojen 2014–2020 tukikelpoisuus- ja täytäntöönpanokausi, kun taas asetuksessa (EU) N:o 516/2014 vahvistetaan erityiset säännöt, jotka koskevat turvapaikka-, maahanmuutto- ja kotouttamisrahaston varojen käyttöä kyseisellä kaudella. Sisäasioiden rahastojen 2014–2020 tukikelpoisuusajan jatkamiseksi ja turvapaikka-, maahanmuutto- ja kotouttamisrahaston käyttämättä jääneiden varojen saatavuuden vapauttamiseksi sekä asetusta (EU) N:o 514/2014 että asetusta (EU) N:o 516/2014 on muutettava tällä asetuksella. Asetuksella (EU) 2021/1147 perustetaan turvapaikka-, maahanmuutto- ja kotouttamisrahasto vuosiksi 2021–2027 ja vahvistetaan sen käyttöä koskevat säännökset. Asetusta (EU) 2021/1147 on myös muutettava tällä ehdotuksella, jotta voidaan ottaa käyttöön säännöksiä ulkoisten käyttötarkoitukseensa sidottujen tulojen käytöstä turvapaikka-, maahanmuutto- ja kotouttamisrahastosta 2021–2027.
            
            
               3.TALOUSARVIOVAIKUTUKSET
            
            
               Talousarviovaikutukset on jo otettu huomioon sisäasioiden rahastojen 2014–2020 talousarviossa. Tämän ehdotuksen tavoitteena on optimoida sisäasioiden rahastojen 2014–2020 käyttö tilanteessa, jossa Ukrainasta saapuu EU:n jäsenvaltioihin joukoittain siirtymään joutuneita henkilöitä.
            
            
               Turvapaikka-, maahanmuutto- ja kotouttamisrahaston vuosien 2021–2027 talousarvioon sisältyvien ulkoisten käyttötarkoitukseensa sidottujen tulojen talousarviovaikutus ei ole tiedossa etukäteen. Varainhoitoasetuksen 21 artiklan 5 kohdassa säädetään, että talousarviossa on ulkoisia ja sisäisiä käyttötarkoitukseensa sidottuja tuloja varten erityisiä budjettikohtia, joissa ilmoitetaan mahdollisuuksien mukaan myös tulojen määrä. Talousarvioesitykseen voidaan ottaa ainoastaan sellaiset käyttötarkoitukseensa sidotut tulot, joiden määrästä on varmuus talousarvioesityksen laatimisajankohtana.
            
         
         
            
            
               2022/0077 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä annetun asetuksen (EU) 514/2014 muuttamisesta  
                  sekä 
                  turvapaikka-, maahanmuutto- ja kotouttamisrahaston perustamisesta annetun asetuksen (EU) N:o 516/2014 muuttamisesta 
                  sekä 
                  turvapaikka-, maahanmuutto- ja kotouttamisrahaston perustamisesta annetun asetuksen (EU) 2021/1147 muuttamisesta
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 78 artiklan 2 kohdan, 79 artiklan 2 ja 4 kohdan, 82 artiklan 1 kohdan, 84 artiklan sekä 87 artiklan 2 kohdan, 
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  11
               ,
            
            
               ottavat huomioon alueiden komitean lausunnon
                  12
               ,
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Venäjän federaation hyökkäys Ukrainaan 24 päivänä helmikuuta 2022 johti Ukrainasta siirtymään joutuneiden henkilöiden joukoittaiseen maahantuloon useisiin EU:n jäsenvaltioihin. Tämä lisää jäsenvaltioiden taloudellisiin resursseihin kohdistuvaa painetta vastata kiireellisiin muuttoliike- ja rajavalvontatarpeisiin. Kriisin luonne ja laajuus huomioon ottaen nämä ennakoimattomat tarpeet jatkuvat vuoden 2022 jälkeen. 
            
            
               (2)Unionin muuttoliike-, rajaturvallisuus- ja turvallisuuspolitiikkaa on tuettu 1 päivästä tammikuuta 2014 alkaen turvapaikka-, maahanmuutto- ja kotouttamisrahastosta
                  13
                ja sisäisen turvallisuuden rahastosta siltä osin kuin kyseessä on ulkorajojen ja viisumipolitiikan rahoitusväline
                  14
                sekä sisäisen turvallisuuden rahastosta siltä osin kuin kyseessä on poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusväline, jäljempänä ’sisäasioiden rahastot 2014–2020’.
            
            
               (3)Sisäasioiden rahastojen 2014–2020 täytäntöönpanokautta on tarpeen jatkaa yhdellä vuodella, jotta jäsenvaltiot voivat käyttää täysimääräisesti näistä ohjelmista käyttämättä jääneet varat ja tarvittaessa tarkistaa nopeasti ohjelmiensa täytäntöönpanoa, jotta voidaan vastata Ukrainaan kohdistuvan hyökkäyksen aiheuttamiin ennakoimattomiin haasteisiin.
            
            
               (4)On myös tarpeen säätää joustavuuden lisäämisestä korvamerkittyjen varojen käytössä Euroopan parlamentin ja neuvoston asetuksen (EU) N:o 516/2014 mukaisesti. Tällä hetkellä kyseinen asetus estää ohjelmakauden 2014–2020 käyttämättä jääneiden varojen käytön toimiin, joilla vastataan Ukrainaan kohdistuvasta hyökkäyksestä johtuviin kiireellisiin tarpeisiin. 
            
            
               (5)Euroopan parlamentin ja neuvoston asetuksessa (EU) N:o 514/2014
                  15
                vahvistetaan sisäasioiden rahastojen 2014–2020 täytäntöönpanoa koskevat yleiset säännöt muun muassa menojen rahoituksen ja täytäntöönpanokauden osalta. Jäsenvaltioiden maksujen tukikelpoisuus rajoitetaan viimeistään 30 päivään kesäkuuta 2023 ja täytäntöönpanokauden vahvistetaan päättyvän 31 päivänä joulukuuta 2023. 
            
            
               (6)Muuttoliikkeen ja rajaturvallisuuden alalla on vuosien 2021–2027 monivuotisen rahoituskehyksen puitteissa 1 päivästä tammikuuta 2021 alkaen sovellettu uudistettua rahastopakettia, johon kuuluu uusi turvapaikka-, maahanmuutto- ja kotouttamisrahasto
                  16
               , rajaturvallisuuden ja viisumipolitiikan rahoitustukiväline
                  17
                sekä sisäisen turvallisuuden rahasto
                  18
               , jäljempänä ’sisäasioiden rahastot 2021–2027’.
            
            
               (7)Vaikka sisäasioiden rahastot 2021–2027 tulivat voimaan 15 päivänä heinäkuuta 2021 ja niitä alettiin soveltaa 1 päivänä tammikuuta 2021, jäsenvaltioiden ohjelmia ei ole vielä hyväksytty [tämän asetuksen hyväksymispäivänä]. 
            
         
         
            
               (8)Jotta voidaan varmistaa sisäasioiden rahastojen 2014–2020 ja 2021–2027 toimintapoliittisten tavoitteiden täytäntöönpanon jatkuvuus sekä mahdollistaa sujuva siirtyminen ohjelmakaudesta 2014–2020 vuosien 2021–2027 ohjelmakauteen ja siten minimoida jäsenvaltioiden hallinnollinen taakka, asianomaisten rahoitusvälineiden täytäntöönpanossa on tarpeen olla jonkin verran päällekkäisyyttä. 
            
            
               (9)Tämä tarve tunnustetaan nimenomaisesti sisäasioiden rahastojen 2021–2027 oikeusperustoissa ja asetuksessa (EU) 2021/1060
                  19
               , joissa sallitaan menojen taannehtiva tukikelpoisuus 1 päivästä tammikuuta 2021 alkaen. 
            
            
               (10)Huolimatta kyseisistä säännöksistä, joilla edistetään rahoitusvälineiden välisen kuilun umpeen kuromista, sisäasioiden rahastojen 2014–2020 täytäntöönpanon päättymispäivä ja sisäasioiden rahastojen 2021–2027 ohjelmien ennakoidut hyväksymispäivät saattavat altistaa jäsenvaltiot huomattavalle rahoitusvajeelle. Tämä voi johtaa likviditeettiongelmiin, jotka johtuvat jäsenvaltioiden muuttoliike- ja rajavalvontatoimiin kohdistuvasta lisäpaineesta, joka puolestaan on seurausta Ukrainasta siirtymään joutuneiden henkilöiden joukoittaisesta maahantulosta. 
            
            
               (11)Riskiä pahentaa se, että sisäasioiden rahastoihin 2014–2020 sovelletaan talousarviositoumusten täytäntöönpanossa lyhyempää sykliä (N+2-sääntö), jota ei ole mukautettu muihin yhteistyössä hallinnoitaviin EU:n rahoitusvälineisiin, kuten koheesiorahastoihin, joihin sovelletaan pidempää täytäntöönpanokautta (N+3). Tätä N+3-sääntöä
                  20
                sovelletaan sisäasioiden rahastoihin 2021–2027 asetuksen (EU) 2021/1060 mukaisesti kaudella 2021–2027.
            
            
               (12)Osittain syistä, joihin jäsenvaltiot eivät voi vaikuttaa, kuten koronaviruspandemian vuosina 2020–2021 aiheuttamat täytäntöönpanoviiveet, saatavilla olevat tiedot täytäntöönpanon tilanteesta jäsenvaltioissa osoittavat, että on suuri sellaisten varojen vapautumisen riski, joita voitaisiin muutoin käyttää uusiin tarpeisiin vastaamiseen. Jos rahastojen täytäntöönpanokautta jatkettaisiin vuodella, jäsenvaltiot voisivat hyödyntää vuosien 2014–2020 ohjelmien talousarviositoumuksia täysimääräisesti vastatakseen haasteisiin, joita ne nyt kohtaavat Ukrainan tapahtumien vuoksi. 
            
            
               (13)Asetuksessa (EU) N:o 514/2014 tunnustetaan, että jos ilmenee uusia tai odottamattomia seikkoja, jo hyväksyttyä kansallista ohjelmaa voidaan joko komission tai kyseisen jäsenvaltion aloitteesta tarkastella uudelleen ja tarvittaessa tarkistaa jäljellä olevan ohjelmakauden ajaksi. Tämän vuoksi Ukrainan sotaa olisi asianmukaista pitää ”uutena tai odottamattomana seikkana”, jotta voidaan perustella ohjelman täytäntöönpanon uudelleentarkastelu ja operatiivinen uudelleensuuntaaminen aiemmin hyväksytyn ohjelman erityistavoitteiden mukaisesti ja ottaen huomioon nämä uudet tarpeet. 
            
            
               (14)Jotta jäsenvaltioilla olisi edelleen mahdollisuus saada sisäasioiden rahastoista 2014–2020 käyttämättä jääneitä määriä, on tarpeen jatkaa kyseisten rahastojen tukikelpoisuusaikaa yhdellä vuodella ja tehdä tarvittavat mukautukset ohjelmien täytäntöönpanoon, niistä raportointiin, niiden arviointiin ja päättämiseen sovellettaviin päivämääriin sekä vapautettuja määriä koskeviin päivämääriin.
            
            
               (15)Sen varmistamiseksi, että tukikelpoisuusaikaa jatketaan mahdollisimman selkeästi, on tarpeen vahvistaa vielä yksi tärkeä päivämäärä, johon mennessä menojen on oltava aiheutuneita ja maksettuja.
            
            
               (16)Asetusta (EU) N:o 516/2014 muutettiin 12 päivänä joulukuuta 2018 annetulla asetuksella (EU) 2018/2000
                  21
                siten, että kansainvälistä suojelua hakevien ja saavien henkilöiden siirtoa varten korvamerkittyjen varojen saanti voidaan vapauttaa ja niitä voidaan käyttää tiettyihin muihin kansallisen ohjelman mukaisiin toimiin. Tätä joustavuuden periaatetta on tarpeen laajentaa, jotta voidaan vastata kiireellisiin tarpeisiin uusien tai odottamattomien seikkojen vuoksi, ja erityisesti siksi, että voidaan vastata jäsenvaltioiden uusiin turvapaikka- ja muuttoliikehallinnan tarpeisiin, jotka johtuvat Ukrainaan kohdistuvasta hyökkäyksestä. 
            
            
               (17)Jotta voidaan vapauttaa kaikkien varojen saanti ja välttää niiden menettäminen aiemmin tiettyihin erityistarkoituksiin asetuksen (EU) N:o 516/2014 mukaisesti korvamerkittyjen käyttämättömien varojen, mukaan lukien erityistoimiin ja unionin uudelleensijoittamisohjelmaan tarkoitettujen varojen, vapautumisen vuoksi, on tarpeen tarjota jäsenvaltioille joustovaraa käyttää näitä varoja poikkeuksellisesti uusien tai odottamattomien seikkojen, kuten Ukrainaan kohdistuvan hyökkäyksen, johdosta.  
            
            
               (18)Jotta käytettävissä olevia rahoituslähteitä voitaisiin hyödyntää laajemmin ennalta arvaamattomissa tilanteissa, on asianmukaista antaa jäsenvaltioille ja muille julkisille tai yksityisille avunantajille mahdollisuus myöntää ohjelmakaudella 2021–2027 lisärahoitusosuuksia turvapaikka- ja muuttoliikehallintaan ulkoisten käyttötarkoitukseensa sidottujen tulojen muodossa. Nämä ulkoiset käyttötarkoitukseensa sidotut tulot muodostavat jäsenvaltioiden ja muiden julkisten tai yksityisten avunantajien rahoitusosuuden, jolla rahoitetaan turvapaikka-, maahanmuutto- ja kotouttamisrahaston tiettyjä menoeriä vuosina 2021–2027, ja se mahdollistaa lisävalmiustoimenpiteen, jolla rahoitetaan turvapaikka- ja muuttoliiketoimia jäsenvaltioissa kriisien, kuten Ukrainaan kohdistuvasta hyökkäyksestä johtuvan kriisin, aikana.
            
            
               (19)Turvapaikka-, maahanmuutto- ja kotouttamisrahastosta myönnettävällä tuella olisi täydennettävä erityisesti muista unionin rahastoista, erityisesti koheesiopolitiikan yhteydessä, rahoitettavia toimia, jotta käytettävissä olevan rahoituksen vaikutus olisi mahdollisimman suuri.
            
            
               (20)Sen vuoksi asetusta (EU) N:o 514/2014 ja asetusta (EU) N:o 516/2014 olisi muutettava,
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Muutetaan asetus (EU) N:o 514/2014 seuraavasti:
            
            
               1) 
                     Korvataan 17 artiklan 3 kohta seuraavasti: 
            
            
               ”3. Menoihin voidaan myöntää erityisasetusten mukaisesti tukea, jos ne ovat aiheutuneet tuensaajalle ja nimetty vastuuviranomainen on maksanut ne täysimääräisesti 1 päivän tammikuuta 2014 ja 30 päivän kesäkuuta 2024 välisenä aikana.”
            
            
               2) 
                     Korvataan 40 artiklan 1 ja 2 kohta seuraavasti: 
            
            
               ”1. Jäsenvaltioiden on toimitettava seuraavat asiakirjat viimeistään 31 päivänä joulukuuta 2024:
            
         
         
            
               a) viimeistä vuotuista tilitystä varten tarvittavat tiedot 44 artiklan 1 kohdan mukaisesti;
            
            
               b) loppumaksupyyntö; ja
            
            
               c) jäljempänä 54 artiklan 1 kohdassa tarkoitettu kansallisen ohjelman lopullinen täytäntöönpanokertomus.
            
            
                2. Maksut, jotka vastuuviranomainen on suorittanut 16 päivän lokakuuta 2023 ja 30 päivän kesäkuuta 2024 välisenä aikana, sisällytetään viimeiseen vuotuiseen tilitykseen.”
            
            
               3) 
                     Korvataan 50 artiklan 4 kohta seuraavasti: 
            
            
               ”4. Kauden kahteen viimeiseen varainhoitovuoteen liittyvä sitoumus vapautetaan ohjelmien päättämisessä noudatettavien sääntöjen mukaisesti.”
            
            
               4) 
                     Korvataan 54 artiklan 1 kohta seuraavasti:
            
            
               ”1. Vastuuviranomaisen on toimitettava komissiolle kutakin kansallista ohjelmaa koskeva vuotuinen täytäntöönpanokertomus edelliseltä varainhoitovuodelta viimeistään 31 päivänä maaliskuuta 2016 ja sen jälkeen viimeistään 31 päivänä maaliskuuta kunakin vuonna vuoteen 2023 asti. Se voi julkistaa nämä tiedot asianmukaisella tasolla. Vuonna 2016 toimitettava kertomus kattaa varainhoitovuodet 2014 ja 2015. Jäsenvaltioiden on toimitettava kansallisia ohjelmia koskevat lopulliset täytäntöönpanokertomukset viimeistään 31 päivänä joulukuuta 2024.”
            
            
               5) 
                     Muutetaan 57 artikla seuraavasti: 
            
            
               a) 
                     korvataan 1 kohdan b alakohta seuraavasti:
            
            
               ”b) kansallisista ohjelmistaan tuettavien toimien vaikutuksia koskeva jälkiarviointikertomus viimeistään 31 päivänä joulukuuta 2024.”
            
            
               b) 
                     korvataan 2 kohdan b alakohta seuraavasti:
            
            
               ”b) jälkiarviointikertomuksen tämän asetuksen ja erityisasetusten vaikutuksista kansallisten ohjelmien päättämisen jälkeen, viimeistään 30 päivänä kesäkuuta 2025.”
            
            
               2 artikla
            
            
               Muutetaan asetus (EU) N:o 516/2014 seuraavasti:
            
            
               1) 
                     Korvataan 16 artiklan 3 kohta seuraavasti:
            
            
               ”3. Tämän artiklan 1 ja 2 kohdassa tarkoitetut täydentävät määrät osoitetaan jäsenvaltioille yksilöllisissä rahoituspäätöksissä, joissa hyväksytään niiden kansallinen ohjelma tai tarkistetaan sitä väliarvioinnin yhteydessä asetuksen (EU) N:o 514/2014 14 ja 15 artiklassa tarkoitetun menettelyn mukaisesti. Näitä määriä saa käyttää ainoastaan tämän asetuksen liitteessä II lueteltujen erityistoimien toteuttamiseen. Jos kuitenkin uusien tai odottamattomien seikkojen vuoksi kansallisen ohjelman mukaisia määriä on tarpeen käyttää muulla tavoin, asianomaisen jäsenvaltion on kuultava komissiota ennen kyseisten määrien käyttöä.”
            
            
               2) 
                     Korvataan 17 artiklan 9 kohta seuraavasti:
            
            
               ”9. Tämän artiklan 1 ja 2 kohdassa tarkoitetut täydentävät määrät osoitetaan jäsenvaltioille joka toinen vuosi ja ensimmäisen kerran yksilöllisissä rahoituspäätöksissä, joilla hyväksytään niiden kansallinen ohjelma asetuksen (EU) N:o 514/2014 14 artiklassa säädetyn menettelyn mukaisesti, ja sen jälkeen rahoituspäätöksessä, joka liitetään kansallisen ohjelman hyväksymispäätökseen. Näitä määriä ei saa siirtää muihin kansallisen ohjelman mukaisiin toimiin. Jos kuitenkin siirto on tarpeen uusien tai odottamattomien seikkojen vuoksi, asianomaisen jäsenvaltion on kuultava komissiota ennen kyseisten määrien siirtoa.”
            
            
               3 artikla
            
         
         
            
               Muutetaan asetus (EU) 2021/1147 seuraavasti:
            
            
               1)
                     Lisätään 10 artiklaan uusi 5 kohta seuraavasti:
            
            
               ”5. Tämän asetuksen mukaista tukea voidaan rahoittaa myös jäsenvaltioiden ja muiden julkisten tai yksityisten avunantajien ulkoisten käyttötarkoitukseensa sidottujen tulojen muodossa suorittamilla rahoitusosuuksilla asetuksen (EU, Euratom) 2018/1046
                  22
                21 artiklan 5 kohdan mukaisesti.”
            
            
               4 artikla
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Euroopan parlamentin ja neuvoston asetus (EU) N:o 516/2014, annettu 16 päivänä huhtikuuta 2014, turvapaikka-, maahanmuutto- ja kotouttamisrahaston perustamisesta, neuvoston päätöksen 2008/381/EY muuttamisesta sekä Euroopan parlamentin ja neuvoston päätösten N:o 573/2007/EY ja N:o 575/2007/EY ja neuvoston päätöksen 2007/435/EY kumoamisesta (EUVL L 150, 20.5.2014, s. 168).
               
               
                  
                     (2)
                  
                        Euroopan parlamentin ja neuvoston asetus (EU) N:o 515/2014, annettu 16 päivänä huhtikuuta 2014, ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa ja päätöksen N:o 574/2007/EY kumoamisesta (EUVL L 150, 20.5.2014, s. 143).
               
               
                  
                     (3)
                  
                        Euroopan parlamentin ja neuvoston asetus (EU) N:o 513/2014, annettu 16 päivänä huhtikuuta 2014, poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineen perustamisesta osana sisäisen turvallisuuden rahastoa ja neuvoston päätöksen 2007/125/YOS kumoamisesta (EUVL L 150, 20.5.2014, s. 93). 
               
               
                  
                     (4)
                  
                        Neuvoston direktiivi 2001/55/EY, annettu 20 päivänä heinäkuuta 2001, vähimmäisvaatimuksista tilapäisen suojelun antamiseksi siirtymään joutuneiden henkilöiden joukottaisen maahantulon tilanteissa, ja toimenpiteistä näiden henkilöiden vastaanottamisen ja vastaanottamisesta jäsenvaltioille aiheutuvien rasitusten tasapuolisen jakautumisen edistämiseksi (EYVL L 212, 7.8.2001, s. 12).
               
               
                  
                     (5)
                  
                        Euroopan parlamentin ja neuvoston asetus (EU) 2021/1147, annettu 7 päivänä heinäkuuta 2021, turvapaikka-, maahanmuutto- ja kotouttamisrahaston perustamisesta (EUVL L 251, 15.7.2021, s. 1).
               
               
                  
                     (6)
                  
                        EUVL L 150, 20.5.2014, s. 112. Asetuksen nimi voi vaikuttaa soveltamisen osalta harhaanjohtavalta, mutta tätä asetusta sovelletaan myös ulkorajojen ja viisumipolitiikan rahoitusvälineeseen asetuksen (EU) N:o 515/2014 1 artiklan 3 kohdan mukaisesti yhdessä asetuksen (EU) N:o 514/2014 2 artiklan a alakohdan kanssa.
               
               
                  
                     (7)
                  
                        Euroopan parlamentin ja neuvoston asetus (EU) 2021/1147, annettu 7 päivänä heinäkuuta 2021, turvapaikka-, maahanmuutto- ja kotouttamisrahaston perustamisesta (EUVL L 251, 15.7.2021, s. 1).
               
               
                  
                     (8)
                  
                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
               
               
                  
                     (9)
                  
                        Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).
               
               
                  
                     (10)
                  
                        Neuvoston asetus (EU) 2020/2094, annettu 14 päivänä joulukuuta 2020, Euroopan unionin elpymisvälineen perustamisesta covid-19-kriisin jälkeisen elpymisen tukemiseksi (EUVL L 433, 22.12.2020, s. 23).
               
               
                  
                     (11)
                  
                        EUVL C […], […], s. […].
               
               
                  
                     (12)
                  
                        EUVL C […], […], s. […].
               
               
                  
                     (13)
                  
                        Euroopan parlamentin ja neuvoston asetus (EU) N:o 516/2014, annettu 16 päivänä huhtikuuta 2014, turvapaikka-, maahanmuutto- ja kotouttamisrahaston perustamisesta, neuvoston päätöksen 2008/381/EY muuttamisesta sekä Euroopan parlamentin ja neuvoston päätösten N:o 573/2007/EY ja N:o 575/2007/EY ja neuvoston päätöksen 2007/435/EY kumoamisesta (EUVL L 150, 20.5.2014, s. 168).
               
               
                  
                     (14)
                  
                        Euroopan parlamentin ja neuvoston asetus (EU) N:o 515/2014, annettu 16 päivänä huhtikuuta 2014, ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa ja päätöksen N:o 574/2007/EY kumoamisesta (EUVL L 150, 20.5.2014, s. 143).
               
               
                  
                     (15)
                  
                        EUVL L 150, 20.5.2014, s. 112.
               
               
                  
                     (16)
                  
                        Euroopan parlamentin ja neuvoston asetus (EU) 2021/1147, annettu 7 päivänä heinäkuuta 2021, turvapaikka-, maahanmuutto- ja kotouttamisrahaston perustamisesta (EUVL L 251, 15.7.2021, s. 1).
               
               
                  
                     (17)
                  
                        Euroopan parlamentin ja neuvoston asetus (EU) 2021/1148, annettu 7 päivänä heinäkuuta 2021, rajaturvallisuuden ja viisumipolitiikan rahoitustukivälineen perustamisesta osaksi yhdennetyn rajaturvallisuuden rahastoa (EUVL L 251, 15.7.2021, s. 48).
               
               
                  
                     (18)
                  
                        Euroopan parlamentin ja neuvoston asetus (EU) 2021/1149, annettu 7 päivänä heinäkuuta 2021, sisäisen turvallisuuden rahaston perustamisesta (EUVL L 251, 15.7.2021, s. 94). 
               
               
                  
                     (19)
                  
                        Euroopan parlamentin ja neuvoston asetus (EU) 2021/1060, annettu 24 päivänä kesäkuuta 2021, Euroopan aluekehitysrahastoa, Euroopan sosiaalirahasto plussaa, koheesiorahastoa, oikeudenmukaisen siirtymän rahastoa ja Euroopan meri-, kalatalous- ja vesiviljelyrahastoa koskevista yhteisistä säännöksistä ja varainhoitosäännöistä sekä turvapaikka-, maahanmuutto- ja kotouttamisrahastoa, sisäisen turvallisuuden rahastoa ja rajaturvallisuuden ja viisumipolitiikan rahoitusvälinettä koskevista varainhoitosäännöistä (EUVL L 231, 30.6.2021, s. 159).
               
               
                  
                     (20)
                  
                        Toimenpideohjelmiin liittyvät talousarviositoumukset tehdään vuotuisina erinä. N+3-säännön mukaan vuonna N tehty sitoumus on katettava samansuuruisella ennakkomaksu- ja välimaksupyynnöllä ennen 31 päivää joulukuuta N+3 (esimerkiksi vuonna 2014 tehty sitoumus on katettava kokonaisuudessaan ennakkomaksuilla ja maksupyynnöillä ennen 31 päivää joulukuuta 2017). Kattamaton määrä vapautetaan, mikä tarkoittaa, että jäsenvaltio menettää rahoituksen. Säännön tarkoituksena on varmistaa rahoituskuri EU:n varojen hallinnoinnissa velvoittamalla jäsenvaltiot toteuttamaan hankkeet dynaamisesti ja välttämään ongelmia syklin lopussa.
               
               
                  
                     (21)
                  
                        Euroopan parlamentin ja neuvoston asetus (EU) 2018/2000, annettu 12 päivänä joulukuuta 2018, Euroopan parlamentin ja neuvoston asetuksen (EU) N:o 516/2014 muuttamisesta siltä osin kuin on kyse neuvoston päätösten (EU) 2015/1523 ja (EU) 2015/1601 täytäntöönpanon tukemiseksi tehtyjen maksusitoumusten jäljellä olevien määrien sitomisesta uudelleen tai näiden määrien siirtämisestä muihin kansallisten ohjelmien mukaisiin toimiin (EUVL L 328, 21.12.2018, s. 78).
               
               
                  
                     (22)
                  
                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).